Gedagte vir die dag: Niks sonder liefde nie | Maroela Media
God is Liefde. Sonder God en sonder liefde is ons niks. Ware liefde be­gin by God se liefde vir sy Seun. 'Dit is my geliefde Seun,' het God gesê. 'Oor Hom verheug Ek My' (Matt 3:17). Maar so lief het Hy sy skepsels, ons wat mense is, dat Hy sy geliefde Seun aarde toe gestuur het om ons van liefde te leer.
Dié liefde beteken om mekaar lief te hê soos die Vader die Seun liefhet en die Seun die Vader liefhet. Dis om God se werk op aarde te doen, nie omdat jy 'n beloning soek nie, maar omdat jy Hom so liefhet dat jy nie anders kan nie.
Liefde beteken om vrugte te dra wat by die liefde pas en alles wat jy doen geduldig, vriendelik, nederig, eerlik, vreugdevol en met dankbaarheid te doen. Ons word met bande van liefde aan Jesus gebind sodat ons Hom kan ken. Liefde is om op jou knieë te gaan voor jou medemense en hul voete te was. Dit beteken om bereid te wees om vir jou vriende te sterf, om alles wat skaaf en seermaak, agter te laat en onvoorwaardelik te vergewe.
'Soos die Vader My liefhet, het Ek julle ook lief. Julle moet in my liefde bly. As julle my opdragte uitvoer, sal julle in my liefde bly, net soos Ek die op­dragte van my Vader uitvoer en in sy liefde bly' (Joh 15:9–10), sê Jesus vir sy dissipels op die vooraand van sy kruisiging.
Liewe Here, laat dit ons werk wees – om lief te hê.
Dis dalk wat verkeerd is met party mense in hierdie land, "hulle het nie God se liefde nie". Dit staan ook geskrywe dat 'n doringboom nie kan vrugte dra nie. Verstaan mens dit dan reg dat dit ook nie sal help om vir party mense te bid nie? Die skrif se dan mos dat hierdie bome nie kan vrugte dra nie.